Ugovor o uslugama izrade web sajta
Ovaj Ugovor o uslugama izrade web sajta ( u daljem tekstu : Ugovor ) zaključen je 06. 07. 2011. godine u Beogradu između :
1. " INTERNET SOLUTIONS ” Samostalna radnja za marketing Goran Ćirković PR Novi Beograd , Gandijeva 132/58A , matični br. 60828377 , PIB 104669647 , tekući račun br. 265-1040310001028-78 kod Raiffeisen banke a.d. Beograd , koju zastupa osnivač Goran Ćirković ( u daljem tekstu : Izvršilac ) ,
i
2. Advokatska kancelarija “ Radulović ” iz Beograda , koga zastupa Nataša Radulović-Dimović ( u daljem tekstu : Naručilac ) .
U daljem tekstu ovog Ugovora zajednički naziv za Izvršioca i Naručioca je Ugovorne strane , a pojedinačno Ugovorna strana .
Definicije U Ugovoru
Internet – globalna informativno-računarska mreža .
Domen – tekstualna oznaka za adresu web sajta u vlasništvu Naručioca ,
Pomoćni domen – privremena lokacija na serveru Izvršioca ,
Server – web hosting , računar , odnosno prostor na hard disku ili memoriji računara u stalnoj vezi s Internetom u vlasništvu Naručioca .
Web sajt – multimedijalna informacija koja može da sadrži tekst , zvuk , fotografije , video i ostala grafička rešenja , na serveru a do koje se može videti putem Interneta , preko domena .
1. Predmet Ugovora
1.1 Predmet ovog Ugovora je usluga izrade web sajta od strane Izvršioca za potrebe Naručioca , a sve prema prihvaćenoj ponudi Izvršioca od 22. 06. 2011. godine i računu 2011-74 , koji su sastavni delovi ovog Ugovora ( u daljem tekstu : Ponuda ) .
Izrada web sajta uključuje sve elemente i funkcionalnosti koje se nalaze u Ponudi .
Registracija i zakup domena i servera nisu predmet ovog Ugovora .
1.2 U slučaju da odredbe Ponude nisu u saglasnosti sa odredbama ovog Ugovora primenjivaće se odredbe ovog Ugovora .
1.3 Izvršilac ima pravo da ne prihvati ili otkaže izradu web sajta ukoliko se sadržaj istog krši sa njegovim moralnim načelima ili predstavlja kriminalnu radnju u okvirima važećih zakona .
2. Obaveze Naručioca
2.1 Naručilac ima obavezu da :
2.1.1 Izvršiocu plati ugovorenu cenu za izvršene usluge na način i pod uslovima utvrđenim ovim Ugovorom .
2.1.2 Izvršiocu dostavi kompletan materijal za izradu web sajta u elektronskom formatu ( u daljem tekstu : Materijal ) i to na sledeći način :
- Tekst u skladu sa UTF-8 standardom ,
- Fotografije u jednom od sledećih formata JPG , TIF ili PNG , vektore u EPS ili Al formatu ,
- Audio materijal u MP3 formatu .
Rok za predaju kompletnog Materijala i strukture web sajta koji Naručilac dostavlja Izvršiocu je 10 ( deset ) dana od dana zaključenja ovog Ugovora i svako kašnjenje prilikom dostavljanja Materijala uslovljava pomeranje krajnjeg roka za izradu web sajta .
Ukoliko Materijal nije u odgovarajućem formatu iz tačke 2.1.3 ovog Ugovora Izvršilac zadržava pravo da takav Materijal ne koristi za izradu web sajta , o čemu je dužan da najkasnije sledećeg dana od dana prijema takvog Materijala obavesti Naručioca .
Ukoliko to zahteva Naručilac , Izvršilac može izvršiti dodatnu obradu Materijala koji nije u odgovarajućem formatu , o čemu će saglasno utvrditi cenu ove dodatne usluge .
Naručilac svojim potpisom na ovom Ugovoru garantuje moralnom , materijalnom i krivičnom odgovornošću da je on vlasnik dostavljenog Materijala , i da taj Materijal nije pod zaštitom kopiranja od strane trećih lica .
Naručilac daje pravo Izvršiocu da Materijal modifikuje u cilju izrade web sajta koja je predmet ovog Ugovora .
2.1.3 Sve promene svojih podataka , a koje nastupe posle zaključenja Ugovora , bez odlaganja saopšti Izvršiocu .
3. Obaveze Izvršioca
3.1 Izvršilac ima obavezu da :
3.1.1 Web sajt koji je predmet ovog Ugovora i Ponude izradi u skladu sa zahtevom Naručioca i važećim standardima za ovu vrstu usluga .
3.1.2 Prihvati sve prigovore da kvalitet izrađenog web sajta koji je predmet ovog Ugovora nije u skladu sa Ponudom u skladu sa tačkama 4.3 i 4.4 ovog Ugovora .
4. Rok I Reklamacija
4.1 Krajnji rok za potpuno i kvalitetno izvršenje usluga izrade web sajta koje su predmet ovog Ugovora iznosi 30 ( deset ) dana od dana uplate avansa od strane Naručioca .
4.2 Ukoliko Naručilac , u toku izvršenja izrade web sajta od strane Izvršioca , zahteva izmene i / ili dopune Ponude , kojima se povećava ili menja obim ugovorenih usluga , smatraće se da je Naručilac dao ponudu za zaključenje aneksa ovog Ugovora , o čemu će se Ugovorne strane zajednički dogovoriti i odrediti novi rok i cenu za izvršenje usluga .
4.3 Naručilac ima pravo na prigovor da kvalitet izrađenog web sajta koji je predmet ovog Ugovora nije u skladu sa Ponudom u roku od 10 ( deset ) dana od dana izvršenja usluga iz tačke 1.1 Ugovora .
4.4 Ukoliko Naručilac istakne prigovor po isteku roka navedenog u prethodnoj tački ovog Ugovora , ili istakne prigovor koji je nije u skladu sa Ponudom , smatraće se da je Naručilac dao zahtev za zaključenje aneksa ovog Ugovora , o čemu će se Ugovorne strane zajednički dogovoriti i odrediti novi rok i cenu za izvršenje usluga .
Početak rada na dorađivanju web sajta izvan ponudom definisane funkcionalnosti može početi tek kada je Izvršilac po svom planu rada saglasan prihvati taj dodatni zahtev .
4.5 Nepoštovanje roka izrade web sajta od strane Izvršioca sankcioniše se umanjenjem ukupnog iznosa usluga za 5,00 ( pet ) EUR po datumu kašnjenja .
5. Cena
5.1 Cena usluge iz tačke 1.1 Ugovora iznosi ukupno 30 dinara .
5.2 Cena usluge je fiksna i ne može se menjati jednostrano tokom trajanja ovog Ugovora .
6. Način Plaćanja
6.1 Ugovorne strane su saglasne da se plaćanje Izvršiocu od strane Naručioca ukupno ugovorenog iznosa iz tačke 4.1. ovog Ugovora , izvrši na sledeći način :
- 50% iznosa - avansno u roku od 2 dana od dana potpisivanja Ugovora po ispostavljenoj profakturi od strane Izvršioca
- ostatak od 50% iznosa – u roku od 10 dana od dana izvršenja usluga iz tačke 1.1 Ugovora po ispostavljenoj fakturi od strane Izvršioca .
6.2 Naručilac će plaćanje izvršiti na tekući račun Izvršioca br. 265-1040310001028-78 koji se vodi kod Raiffeisen banke a.d. Beograd .
6.3 U slučaju kašnjenja u plaćanju fakture , obračunavaće se zakonska zatezna kamata .
7. Način Primopredaje Usluga
7.1 Najkasnije do isteka krajnjeg roka za izvršenje usluga u skladu sa tačkom 3.1 ovog Ugovora , Izvršilac se obavezuje da web sajt koji je izradio u skladu sa ovim Ugovorom i Ponudom , postavi na pomoćnom domenu i serveru Izvršioca i omogući Naručiocu pristup web sajtu , kao i da o tome pismeno obavesti Naručioca .
7.2 Najkasnije u roku od 3 ( tri ) radna dana od dana kada Naručilac uplati ostatak od 50% od ugovorene cene u skladu sa tačkom 5.1 ovog Ugovora , Izvršilac se obavezuje da web sajt koji je izradio u skladu sa ovim Ugovorom i Ponudom postavi na server i domen Naručioca , i omogući Naručiocu potpuni pristup .
7.3 Ispunjenjem prethodne obaveze Naručilac postaje vlasnik autorskog dela na izrađenom web sajtu dizajna i sadržaja sajta .
7.4.
Naručilac ne može kopirati izvorni kod programiranja CMS sistema admin panela web sajta , umnožavati ga ili prodavati trećim licima bez saglasnosti Izvršioca .
8. Viša Sila
8.1 Dejstvo više sile se smatra za slučaj koji oslobađa od odgovornosti za izvršavanje svih ili nekih ugovorenih obaveza i za naknadu štete za delimično ili potpuno neizvršenje ugovorenih obaveza – onu Ugovornu stranu kod koje je nastupio slučaj više sile , ili obe Ugovorne strane kada je kod obe Ugovorne strane nastupio slučaj više sile , a izvršenje obaveza koje je onemogućeno zbog dejstva više sile odlaže se za vreme njenog trajanja .
8.2 Pod dejstvom više sile se podrazumeva naročito sledeće : požar , poplava , zemljotres , ratno stanje , mobilizacija , neprijateljsko delovanje , pobuna , štrajk ( pod kojim se ne podrazumeva štrajk Izvršioca i / ili Naručioca ) , sabotaža , epidemija , saobraćajna i prirodna katastrofa , uvođenje embarga , blokade ili sankcije od strane organa ili organizacija međunarodne zajednice ili više država , akt organa međunarodne zajednice uperen protiv bilo koje od Ugovornih strana , blokade organizovane od trećih lica , ili nastupanje drugih događaja koji se ne mogu pripisati krivici jedne od Ugovornih strana ili obema Ugovornim stranama , a koji u potpunosti ili delimično sprečavaju ili onemogućavaju jednu od Ugovornih strana ili obe Ugovorne strane da izvrše ugovorne obaveze , a Ugovorna strana ili Ugovorne strane ih nisu mogle predvideti ili izbeći .
8.3 Ugovorna strana kojoj je izvršavanje ugovornih obaveza onemogućeno usled dejstva više sile je u obavezi da odmah , bez odlaganja , pisanim putem obavesti drugu Ugovornu stranu o nastanku ovih okolnosti i njihovom procenjenom ili očekivanom trajanju , uz dostavljanje dokaza o postojanju više sile .
8.4 Ugovorna strana kod koje je nastupio slučaj više sile , dužna je da preduzme sve potrebne radnje radi otklanjanja posledica koje onemogućavaju izvršavanje njenih ugovornih obaveza , da obaveštava drugu Ugovornu stranu koliko će trajati prepreke prouzrokovane višom silom u odnosu na izvršavanje ugovornih obaveza , kao i da drugu Ugovornu stranu odmah obavesti o prestanku dejstva više sile .
Ova klauzula se na odgovarajući način primenjuje i kada je slučaj više sile nastupio kod obe Ugovorne strane .
8.5 Za vreme trajanja više sile svaka Ugovorna strana snosi svoje troškove .
8.6 Međusobno obaveštavanje Ugovornih strana u slučaju nastupanja više sile , vrši se isključivo u pisanoj formi .
9. Ništavost Klauzula Ugovora
9.1 Kad god je to moguće , svaka klauzula ovog Ugovora će se tumačiti tako da ostane na snazi prema važećim propisima .
9.2 Ako je neka klauzula ovog Ugovora ništava po važećim propisima , takva klauzula će biti nevažeća samo u meri te ništavosti , a preostale klauzule Ugovora ostaju na snazi .
9.3 U slučaju ništavosti , Ugovorne strane će voditi pregovore u dobroj veri kako bi izmenile i dopunile ovaj Ugovor u meri neophodnoj da se sprovede njegova svrha .
10.
Zaštita Poverljivih Podataka
10.1 Ugovorne strane se obavezuju da sve informacije koje im budu dostavljene u toku realizacije ovog Ugovora smatraju strogo poverljivim .
Izvršilac se obavezuje da sve informacije o Naručiocu pribavljene u toku rada smatra strogo poverljivim i nakon isteka ovog Ugovora .
Izvršilac je dužan da kao poslovnu tajnu trajno čuva svaki svaki dokument ili informaciju , do koje dođe za vreme trajanja Ugovora , a koja se odnosi na bilo koji segment poslovanja Naručioca .
10.2 Svaka Ugovorna strana je odgovorna za svako neovlašćeno davanje informacije i podataka u vezi sa prethodnim stavom i dužan je da nadoknadi svaku štetu koja po ovom osnovu nastane za drugu Ugovornu stranu , izuzev :
10.2.1 ako su odobreni za objavu na osnovu pisanog ovlašćenja druge Ugovorne strane ,
10.2.2 ako su obelodanjeni shodno nalogu suda , ili nalogu organa državne uprave , ili po sili zakona .
11.
Obaveštenja
11.1 Ugovorne strane su dužne da jedna drugu obaveštavaju o svakoj i o svim promenama koje mogu biti važne za realizaciju Ugovora .
Sva obaveštenja , profakture , fakture , ovlašćenja , odobrenja , izveštaji i poslovna prepiska koja se zahteva po odredbama ovog Ugovora biće dostavljana isključivo u pisanoj formi putem elektronske pošte na srpskom ili engleskom jeziku , na dole navedene adrese :
a ) Za Izvršioca
e-mail : office@freelancer.rs
b ) Za Naručioca
e-mail : advkanc.radulovic@gmail.com
Usmeni razgovori , telefonski pozivi , SMS poruke kao ni poruke putem socijalnih mreža ne smatraju se zvaničnim sredstvom komunikacije već isključivo gore definisana e-mail adresa .
12.
Rešavanje Sporova
12.1 Ugovorne strane su saglasne da će sve eventualne sporove koji mogu nastati po ovom Ugovoru nastojati da reše dogovorom .
12.2 Za slučaj izostanka sporazumnog rešenja , ugovara se stvarna nadležnost suda u Beogradu .
13.
Primena Materijalnog Prava
13.1 Ugovorne strane su saglasne da se na sve odnose i pitanja koja nisu regulisana odredbama ovog Ugovora , primenjuju odredbe Zakona o obligacionim odnosima , kao i drugih važećih zakona , podzakonskih akata , primenjivih normativa i standarda , s obzirom na predmet ovog Ugovora .
14.
Trajanje Ugovora
14.1 Ugovor se zaključuje na 1 godinu dana .
14.2 Ovaj Ugovor se smatra zaključenim i stupa na snagu — na dan kada su ga potpisali ovlašćeni predstavnici obe Ugovorne strane , a ako ga ovlašćeni predstavnici nisu potpisali na isti dan , Ugovor se smatra zaključenim na dan drugog potpisa po vremenskom redosledu .
15.
Raskid Ugovora
15.1 Svaka Ugovorna strana ima pravo da otkaže ovaj Ugovor , u slučaju da druga Ugovorna strana ne izvršava svoje ugovorne obaveze , dostavljanjem pisane izjave o otkazu Izvršiocu , sa otkaznim rokom od 10 dana .
U ovom slučaju Ugovorna strana koja ne ispunjava obaveze dužna je da drugoj Ugovornoj strani nadoknadi troškove koji zbog toga nastanu .
15.2 U slučaju otkaza od strane Izvršioca zbog neispunjenja obaveza iz ovog Ugovora od strane Naručioca , Izvršilac zadržava primljeni avans iz koga će namiriti svoje troškove , a Naručilac je saglasan , što potvrđuje svojim potpisom na ovom Ugovoru da se odriče prava da potražuje od Izvršioca plaćeni avans .
15.3 Eventualna odgovornost Naručioca za naknadu štete prouzrokovane neispunjenjem , neurednim i / ili delimičnim ispunjenjem obaveza iz ovog Ugovora , ograničava se na iznos 10% od ukupne vrednosti iz tačke 4. ovog Ugovora .
15.4 Ugovorne strane mogu sporazumno da raskinu Ugovor , a sporazumom o raskidu Ugovora utvrđuju se visina i način ispunjenja međusobnih dospelih obaveze do dana sporazumnog raskida Ugovora .
16.
Završne Odredbe
16.1 Ovaj Ugovor se može izmeniti samo pisanim aneksom , potpisanim od strane ovlašćenih zastupnika Ugovornih strana , odnosno sve izmene i dopune ovog Ugovora i svi usmeni nalozi i dogovori Ugovornih strana moraju biti sadržani u aneksu Ugovora , inače ne proizvode pravno dejstvo .
16.2 Ovaj Ugovor je sačinjen u 2 ( dva ) istovetna primerka , od kojih je 1 ( jedan ) primerak za Izvršioca i 1 ( jedan ) primerak za Naručioca .
Izvršilac : Naručilac : Internet Solutions Advokatska kancelarija RADULOVIĆ
Goran Ćirković Nataša Radulović-Dimović